Det sidste tøj lægges på plads, mens der lyder et kortvarigt snøft. Snøftet kommer fra Anette Larsen-Jensen. Hun har været butiksbestyrer i butikken 'Rigtige Mænd' i Nørresundby i omkring 10 år. Men nu er det slut. - Det gør helt ondt, det her. Det er virkelig vemodigt, siger hun. Kommunen har planer om at lave en bypark, ny kloakering og fjerne p-pladser på Nørresundby Torv, hvor Anettes butik ligger. Og udsigten til gravearbejde og færre parkeringspladser er uoverskuelig. - Vi taber jo penge på det her. Vi vil ikke kunne overleve, at torvet lukkes af og at vores kunder ikke kan parkere længere. Butikken har derfor været nødt til at finde nye lokaler, og de flytter nu ud på Hobrovej. Forskønnelse der dræber Aalborg Kommune har ellers planer om at forskønne torvet i Nørresundby. Blandt andet skal der laves flere grønne arealer, mens der også bliver spærret for billister. - Det er jo ikke fordi, vi vil ødelægge det for butikslivet. Tvært i mod. Vi vil bare gerne gøre det godt, siger rådmand for Land og By i Aalborg Kommune, Jan Nymark Thaysen (V). - Vi vil jo gerne lave en forskønnelse af Nørresundby Torv, så endnu flere vil tage ophold her og endnu flere vil synes, det er hyggeligt. Men hos butikkerne i og omkring torvet vækker projektet en vis bekymring. Det fortæller Dida Schou Bertelsen, der er bestyrelsesmedlem i City Nord Nørresundby. - Vi er afhængige af parkeringspladser. Der er dagligt folk, der kommer og siger, at de kommer blandt andet her, fordi de kan parkere så nemt, siger hun. Til genovervejelse Bekymringerne blandt butiksejerne har imidlertid haft sin indvirken på rådmanden. Han understreger, at det ikke er hensigten, at projektet skal ødelægge mere, end det skal gavne. - Det er den der balance, vi skal finde. Vejen derhen, skal heller ikke blive så vanskelig, at i stedet for en fredeliggørelse af torvet, så bliver det sådan set et dødt torv. - Så det er der, vi skal ind at kigge, og det er også derfor, at vi genovervejer sagen. Udover flytningen af Anette Larsen-Jensens butik, Rigtige Mænd, har flere butikker i Nørresundby lukket de seneste år. Heriblandt en guldsmed, en bager, en smykkeforretning, en t-shirt-butik og en slikbutik. Planerne for torvet i Nørresundby skal drøftes i By- og Landskabsudvalget torsdag. Se hele indslaget herunder.
Først var corona en trussel for butikken. Nu er det kommunen, der spænder ben for herretøjsforretningen i Nørresundby.